ไทยรียันไม่เพิ่มทุนรอบ2
ผลการดำเนินงานปกติเป็นบวก มั่นใจเงินทุนใหม่พอขยายธุรกิจ
23 ส.ค. 2555

ผลการดำเนินงานปกติเป็นบวก มั่นใจเงินทุนใหม่พอขยายธุรกิจ
ไทยรับประกันภัยต่อ ย้ำยังไม่มีแผนเพิ่มทุนรอบ 2 ผลการดำเนินงานปกติ ไม่รวมน้ำท่วมกำไร 
นายสุรชัย ศิริวัลลภ กรรมการและประธานเจ้าหน้าที่บริหาร บริษัท ไทยรับประกันภัยต่อ (THRE) หรือไทยรี เปิดเผยว่า บริษัทยังไม่มีเหตุผลที่จะทำการเพิ่มทุนอีกครั้ง หลังจากที่ทำการเพิ่มทุนไปแล้วเมื่อต้นปีที่ผ่านมา เพราะผลการดำเนินงานงวด 6 เดือนแรกของบริษัทถือว่าดีขึ้นอย่างต่อเนื่อง หากไม่รวมค่าสินไหมทดแทนจากน้ำท่วมในปี 2554 บริษัทมีกำไรจากการดำเนินงานงวด 6 เดือนแรก 393 ล้านบาท จึงไม่คิดที่จะเรียกเงินเพิ่มทุนจากผู้ถือหุ้นในขณะนี้
อย่างไรก็ตาม ถ้ารวมการจ่ายค่าสินไหมทดแทนน้ำท่วม ผลการดำเนินงานของบริษัทรวมบริษัทย่อยจะขาดทุน 4,400 ล้านบาท เมื่อเทียบกับงวดเดียวกันของปีที่แล้วที่มีกำไรสุทธิ 265 ล้านบาท 
ขณะที่ภาพรวมของบริษัทในปี 2555 ดีขึ้น หลังจากที่ต้องเผชิญความยากลำบากจากเหตุการณ์น้ำท่วมใหญ่ในปี 2554 โดยสามารถเพิ่มทุนได้ 6,975.4 ล้านบาทสำเร็จ ซึ่งเป็นกระบวนการและขั้นตอนที่สำคัญที่สุด และเพียงพอสำหรับการขยายธุรกิจในปัจจุบัน และมุ่งสร้างกำไรให้กับผู้ถือหุ้นอีกครั้ง 
ทั้งนี้ บริษัทมีการทบทวนกลยุทธ์การรับประกันภัยมาตลอด 5 ปีที่ผ่านมา โดยการหันไปขยายธุรกิจใหม่ๆ เพื่อเพิ่มรายได้เข้าบริษัท และลดสัดส่วนการรับประกันภัยทรัพย์สินลง เพราะส่วนต่างกำไรลดลงอย่างต่อเนื่อง ทำให้สัดส่วนเบี้ยประกันภัยทรัพย์สินลดลงจาก 50% เหลือ 18% ในปีที่ผ่านมา 
“6 เดือนแรก ผลิตภัณฑ์ใหม่ๆ ที่มีแนวโน้มความต้องการเพิ่มขึ้นในตลาดประกันภัยไทย เช่น การประกันอุบัติเหตุส่วนบุคคล การประกันสุขภาพ ประกันรถยนต์ ที่มีการเพิ่มความคุ้มครองใหม่ๆ เข้าไปด้วย โดยทำรายได้ให้กับบริษัทคิดเป็นสัดส่วน 65% ของรายได้รวม ขณะที่ประกันภัยทรัพย์สินลดลงเหลือ 15% ของเบี้ยรับรวม” นายสุรชัย กล่าว 
นายสุรชัย กล่าวว่า สิ้นไตรมาส 2 ของปี รายได้จากการรับประกันภัยต่อซึ่งเป็นผลิตภัณฑ์เดิมลดลงเหลือ 49% จากเดิมที่เคยสูงถึง 60% แต่การเปลี่ยนแปลงของสัดส่วนรายได้ ไม่ส่งผลกระทบในเชิงลบต่อผลการดำเนินงานของบริษัทมากนัก 
ทั้งนี้ สัดส่วนค่าใช้จ่ายรวมสินไหมทดแทน หรือ Combined Ratio อยู่ที่ 102% แต่ถ้ารวมธุรกิจใหม่ๆ อัตราส่วนค่าใช้จ่ายรวมสินไหมทดแทนจะอยู่ที่ 92% ซึ่งดีกว่าอุตสาหกรรมที่มีสัดส่วนอยู่ที่ 108% ซึ่งเป็นการพิสูจน์ว่าแนวทางการบริหารธุรกิจแนวใหม่ ทำให้บริษัทมีผลกำไรที่ดีขึ้นกว่าการทำธุรกิจแบบเดิมที่กำไรไม่เป็นที่น่าพอใจ
 
&amp;&lt;2288;